മഹാത്മജിയും മാധവവിജയവും ക്ഷേത്രങ്ങളില് പ്രവേശിക്കുന്നതിനും ആരാധന നടത്തുന്നതിനും ഈഴവര്ക്കും പൂര്ണമായ അവകാശമുണ്ടെന്നും ഈഴവരുടെയും മറ്റും അവകാശം സംബന്ധിച്ച കാര്യങ്ങളില് സ്ഥലം കോണ്ഗ്രസ് കമ്മറ്റിക്കാര് സഹായിക്കേണ്ടത് അവരുടെ ധര്മ്മമാണെന്നും ദേശാഭിമാനി ടി.കെ. മാധവന് മഹാത്മാഗാന്ധി സ്വന്തം കൈപ്പടയില് എഴുതി നല്കിയിട്ട് ഒരു നൂറ്റാണ്ട് പൂര്ത്തിയായി.1921സെപ്തംബര് 23ന് തിരുനെല്വേലിയില് ചെന്നാണ് മഹാത്മജിയെ അദ്ദേഹം കാണുന്നത്. സ്വാതന്ത്ര്യസമരത്തില് സാമൂഹ്യനവോത്ഥാനത്തിന്റെ വഴിത്താര തുറന്ന വൈക്കം സത്യാഗ്രഹത്തിന് കനലായി മാറിയത് ദേശാഭിമാനി ടി.കെ. മാധവന് എന്ന വിപ്ളവ നായകന്റെ ദീര്ഘവീക്ഷണവും അസാമാന്യ നേതൃപാടവവുമാണെന്ന് തെളിയിച്ച കൂടിക്കാഴ്ചയായിരുന്നു അത്. ഈഴവരുടെയും മറ്റും അവകാശം സംബന്ധിച്ച കാര്യങ്ങളില് അവരെ സഹായിക്കേണ്ടത് കോണ്ഗ്രസുകാരുടെ ധര്മ്മമാണെന്ന് മഹാത്മാഗാന്ധി ശക്തമായ ഭാഷയില് ചൂണ്ടിക്കാട്ടിയിട്ട് നൂറുവര്ഷം കഴിഞ്ഞിട്ടും കേരളത്തിലെ സാമൂഹ്യവ്യവസ്ഥയിലോ രാഷ്ട്രീയകക്ഷികളുടെ മനോഭാവത്തിലോ എന്തെങ്കിലും മാറ്റമുണ്ടായോ എന്ന് ചിന്തിക്കേണ്ട സമയം കൂടിയാണിത്. കോണ്ഗ്രസ് ഉള്പ്പെടെയുള്ള രാഷ്ട്രീയപ്രസ്ഥാനങ്ങള് പിന്നാക്ക വിഭാഗങ്ങളോട് തുടരുന്ന തെറ്റായ സമീപനം ഇനിയൊരു നൂറ് വര്ഷം കഴിഞ്ഞാലും തിരുത്തപ്പെടുമെന്ന് ഒരു ഉറപ്പുമില്ല. ക്ഷേത്രപ്രവേശനത്തിന് വഴി തുറക്കുന്നു മഹാത്മാഗാന്ധിയെ നേരിട്ട് കാണാന് പ്രേരണയായത് കൊല്ലത്ത് നടന്ന കോണ്ഗ്രസ് കമ്മറ്റി യോഗത്തില് അദ്ധ്യക്ഷന് സി. ശങ്കരമേനോന് ക്ഷേത്രപ്രവേശന വിഷയത്തില് നടത്തിയ അനുകൂലമല്ലാത്ത അഭിപ്രായപ്രകടനമായിരുന്നു. നയസംബന്ധമായ കാരണങ്ങളാല് ക്ഷേത്രപ്രവേശനം നിറുത്തിവെച്ച് പൊതുകിണറുകളില് നിന്ന് വെള്ളം എടുക്കാനുള്ള അനുവാദത്തിന് വേണ്ടി പ്രക്ഷോഭം നടത്തണമെന്നും മഹാത്മജി പറഞ്ഞപ്പോള് പ്രഗത്ഭനായ അഭിഭാഷകനെ പോലെ അദ്ദേഹം വാദങ്ങള് നിരത്തുകയായിരുന്നു. ഗവണ്മെന്റ് അധീനതയിലുള്ള ക്ഷേത്രങ്ങള് പൊതുമുതല് കൊണ്ടാണ് സംരക്ഷിക്കപ്പെടുന്നതെന്നും അത് അങ്ങനെ തന്നെ തുടരണമെന്നും റവന്യൂ ദേവസ്വം വിഭജനത്തെപ്പറ്റി അന്വേഷിച്ച ഉദ്യോഗസ്ഥരുടെ കമ്മിറ്റി അഭിപ്രായപ്പെട്ട കാര്യവും അദ്ദേഹം അറിയിച്ചു. ടി.കെ മാധവനില് നിന്ന് കാര്യങ്ങളുടെ ഗൗരവം മനസിലാക്കിയ മഹാത്മജി ക്ഷേത്രപ്രവേശനത്തിന് സമരംനടത്താന് അനുമതി നല്കുകയായിരുന്നു. പൂര്ണമായി ആത്മനിയന്ത്രണത്തോടെ പ്രവര്ത്തിക്കാമെന്ന് ധൈര്യമുണ്ടെങ്കില് നിങ്ങള് ക്ഷേത്രത്തില് പ്രവേശിക്കണമെന്നും കോടതികള് വിരോധമായി നില്ക്കുന്നെങ്കില് ജയിലില് പോകാന് തയ്യാറാകണമെന്നും മഹാത്മജി നിര്ദേശിച്ചു. ഹിന്ദുമതം ക്ഷേത്രപ്രവേശനത്തെ തടയുന്നുവെന്ന് പറയുന്നത് അബദ്ധമാണെന്ന് മഹാത്മജി അസന്നിഗ്ദ്ധമായി വ്യക്തമാക്കി. ക്ഷേത്രപ്രവേശനം കോണ്ഗ്രസ് കമ്മിറ്റിയുടെ പ്രവര്ത്തനപരിപാടിയില് പ്രായോഗിക ഇനമായി ചേര്ക്കണമെന്ന് സ്വന്തം കൈയ്യക്ഷരത്തില് മഹാത്മജി എഴുതിക്കൊടുത്തതോടെ ക്ഷേത്രപ്രവേശന പ്രസ്ഥാനത്തിന് വഴി തുറക്കുന്ന മാധവ വിജയമായി ആ കത്ത് മാറി. മഹാത്മജി കേരളത്തിലെത്തി ശ്രീനാരായണഗുരുദേവനെ സന്ദര്ശിച്ചത് ടി.കെ മാധവനുമായി നടത്തിയ കൂടിക്കാഴ്ച്ചയെ തുടര്ന്നാണ്. ഗുരുദേവനെ സന്ദര്ശിച്ചതിന് ശേഷം മഹാത്മജി കോണ്ഗ്രസിന്റെ നയപരിപാടികളില് കാതലായ മാറ്റം വരുത്തിയിരുന്നു. കോണ്ഗ്രസിന്റെ നയംമാറ്റം മഹാത്മജിയുമായുള്ള ഈ അഭിമുഖം അത്ഭുതകരമായ ഫലം നല്കിയെന്ന് ടി.കെ. മാധവന് രേഖപ്പെടുത്തിയിട്ടുണ്ട്. സവര്ണ ഹിന്ദുക്കളുടെ അഭിപ്രായത്തെ ക്ഷേത്രപ്രവേശനത്തിന് അനുകൂലമായി മാറ്റുന്നതിന് ആ സംഭാഷണം സഹായകമായി. തിരുവിതാംകൂറിലെ പത്രങ്ങളെല്ലാം തന്നെ തിരുനെല്വേലിയില് വച്ചു നടന്ന സംഭാഷണത്തിന്റെ റിപ്പോര്ട്ടും മഹാത്മജി കൈമാറിയ സന്ദേശത്തിന്റെ പകര്പ്പും പ്രസിദ്ധപ്പെടുത്തി. അനുകൂലമായ മുഖപ്രസംഗങ്ങളും എഴുതി. ഹിന്ദുമഹാജനസഭ മുന്നിലപാടു മാറ്റി ക്ഷേത്രപ്രവേശന വാദത്തെ അനുകൂലിച്ച് ചില തീരുമാനങ്ങള് എടുത്തു. അടിച്ചമര്ത്തപ്പെട്ട വിഭാഗങ്ങളുടെ അവകാശങ്ങള് സ്ഥാപിച്ചെടുക്കുന്നതിനായി നടന്ന ആദ്യത്തെ ആസൂത്രിത പ്രക്ഷോഭത്തിന്റെ നായകനെ ബോധപൂര്വം വിസ്മരിക്കാന് ചിലചരിത്രകാരന്മാരെങ്കിലും ശ്രമിക്കുന്നുണ്ടെന്നത് വസ്തുതയാണ്. എന്നാല് ആ ശ്രമങ്ങള്ക്കൊന്നും ഈമാധവ വിജയത്തിന്റെ മാറ്റ് കുറയ്ക്കാനാവില്ല. കോണ്ഗ്രസിന്റെ നേട്ടം ക്ഷേത്രപ്രവേശനം പ്രവര്ത്തന പരിപാടിയില് ഉള്പ്പെടുത്താന് മടിച്ചു നിന്ന കോണ്ഗ്രസിനെ നവോത്ഥാനത്തിന്റെ പാതയിലേക്ക് കൊണ്ടുവരികയായിരുന്നു ദേശാഭിമാനി ടി.കെ. മാധവന്. വൈക്കം സത്യാഗ്രഹം ഇന്ത്യന് നാഷണല് കോണ്ഗ്രസിന് വലിയനേട്ടമുണ്ടാക്കി. അവര്ണജനത കോണ്ഗ്രസുമായി സഹകരിച്ച് തുടങ്ങിയത് അതിന് ശേഷമാണ്. കോണ്ഗ്രസ് ഒരു ബഹുജന പ്രസ്ഥാനമായി മാറുകയും ചെയ്തു. സാമൂഹ്യനീതിയുടെ കാര്യത്തില് മഹാത്മജി കാണിച്ചു തന്ന പാതയിലൂടെയാണോ ഇന്ന് കോണ്ഗ്രസ് സഞ്ചരിക്കുന്നതെന്ന് അതിന്റെ നേതാക്കള് വിലയിരുത്തട്ടെ. വര്ത്തമാനകാല യാഥാര്ത്ഥ്യം വിദ്യാഭ്യാസ, വ്യവസായ, സാമ്ബത്തിക, രാഷ്ട്രീയ മേഖലകളിലൊക്കെ പിന്നാക്കക്കാര് പിന്തള്ളപ്പെടുമ്ബോള് അവരെ സഹായിക്കേണ്ടത് കോണ്ഗ്രസുകാരുടെ ധര്മ്മമാണെന്ന് പറഞ്ഞ മഹാത്മജിയെ അവര് എന്നേ മറന്നിരിക്കുന്നു. കഴിഞ്ഞ നിയമസഭയില് ഈഴവരായ കോണ്ഗ്രസ് അംഗങ്ങള് വിരലില് എണ്ണാവുന്നവരായി ചുരുങ്ങിയിട്ടും കോണ്ഗ്രസ് നേതൃത്വത്തിന് കുലുക്കമുണ്ടായില്ല. വോട്ട്ബാങ്ക് രാഷ്ട്രീയം പയറ്റുന്ന ന്യൂനപക്ഷ വിഭാഗങ്ങളുടെ പിന്നാലെ പരക്കം പായുന്ന കോണ്ഗ്രസ് ഉള്പ്പെടെയുള്ള രാഷ്ട്രിീ യകക്ഷികള് പിന്നാക്ക വിഭാഗങ്ങളുടെ അവശത കണ്ണുതുറന്നു കാണാന് ഇന്നും തയ്യാറായിട്ടില്ല. വൈക്കം സത്യഗ്രഹത്തിലൂടെയും മറ്റും ദേശാഭിമാനി ടി.കെ. മാധവന് പോരാടി നേടിയ ക്ഷേത്രപ്രവേശനവും ആരാധനാ സ്വാതന്ത്ര്യവും ഒരു നൂറ്റാണ്ടിന് ശേഷം എവിടെ എത്തി നില്ക്കുന്നുവെന്നും ചിന്തിക്കേണ്ടതുണ്ട്. ശബരിമലയുടെ ശ്രീകോവില് ഈഴവര്ക്ക് മുന്നില് ഇന്നും അടഞ്ഞുകിടക്കുന്നു. മുഖ്യരാഷ്ട്രീയ പ്രസ്ഥാനങ്ങള് എല്ലാം തന്നെ കേരളത്തെ നൂറ്റാണ്ടു പിന്നോട്ടു വലിക്കുന്ന ഈ വിവേചനത്തിനെതിരെ സംസാരിക്കാന് പോലും തയ്യാറാകാതെ നിസംഗത പുലര്ത്തുകയാണ്. തിരുവിതാംകൂര് ദേവസ്വം ബോര്ഡിനു കീഴിലെ കൊല്ലം ചുറ്റുമല ക്ഷേത്രത്തില് ഈഴവനായ കീഴ്ശാന്തിക്കാരനും ജീവനക്കാര്ക്കും ജാതിയുടെ പേരില് ആക്ഷേപം നേരിടേണ്ടി വന്നത് കഴിഞ്ഞ ദിവസമാണ്. ഈഴവനായ കീഴ്ശാന്തിയില് നിന്ന് പ്രസാദം വാങ്ങാന് പോലും ഒരുകൂട്ടം ഭക്തര് തയ്യാറാകുന്നില്ല. എവിടേക്കാണ് നമ്മുടെ നാട് പോകുന്നതെന്ന് ഭരിക്കുന്നവരും നേതാക്കളും ഗൗരവമായി ചിന്തിക്കണം. അയിത്തത്തിനും ജാതിവിവേചനത്തിനുമെതിരെ ശബ്ദിക്കാനും പോരാടാനും വിപ്ലവവീര്യമുള്ള മഹാത്മാക്കള് എക്കാലവും അവതരിക്കണമെന്നില്ല.